Misr sudi 529 nafar “Musulmon birodarlari”ni o‘lim jazosiga hukm qildi

Misrning El-Minya shahar jinoyat sudi “Musulmon birodarlari” uyushmasining 529 nafar tarafdorlariga nisbatan o‘lim jazosi hukmini chiqardi. Ular prezident Muhammad Mursiy o‘z lavozimidan olingach, zo‘ravonlik qilishda ayblangan. Bu haqda “RIA Novosti” xabar berdi.

Himoyachi advokat Ahmad ash-Sharifning aytishicha, 529 nafar ayblanuvchiga o‘lim jazosi tayinlangan, yana 16 kishi oqlangan. Misr qonunchiligi bo‘yicha, qatl hukmini endi muftiy tasdiqlashi lozim.
Mahkum qilinganlarning barchasi o‘tgan yili El-Minya shahrida politsiya uchastkasiga hujum qilib, ofitserni o‘ldirganlikda ayblanmoqda. Hukm sudning birinchi majlisidayoq chiqarildi. Sudlanuvchilarning himoyachisi tomonidan shikoyat arizasi berilishi mumkin.
Eslatib o‘tamiz, “Musulmon birodarlari” harakati ko‘magida hokimiyat tepasiga kelgan prezident Muhammad Mursiy, uning siyosatiga qarshi aksiyalardan so‘ng 2013-yilning iyul oyi boshida Misr harbiylari tomonidan amalidan olib tashlangan edi. Mursiy va “Musulmon birodarlari” a’zolari esa qamoqqa olingan edi. Mursiyning tarafdorlari uning hokimiyatga qaytarilishini talab qila boshladi.
14-avgustda sobiq prezident tarafdorlari lagerlarining harbiylar tomonidan tarqatib yuborilishi chog‘ida bir necha yuz kishi halok bo‘lgan va mamlakatda favqulodda holat e’lon qilingan edi. Sentabr oxirida esa Misrda “Musulmon birodarlari” harakati faoliyati rasman taqiqlandi. 25-dekabr kuni esa Misr vazirlar mahkamasi “Musulmon birodarlari”ni rasman terroristik tashkilot deb e’lon qildi.